ÆNDRINGSSKRIVELSE NR. 2 TIL DET FORELØBIGE BUDGETFORSLAG FOR 2001 SEKTION III - KOMMISSIONEN

(forelagt af Kommissionen)

I henhold til

- artikel 272 i traktaten om oprettelse af Det Europæiske Fællesskab,

- artikel 78 i traktaten om oprettelse af Det Europæiske Kul- og Stålfællesskab,

- artikel 177 i traktaten om oprettelse af Det Europæiske Atomenergifællesskab,

- artikel 14 i finansforordningen af 21. december 1977 vedrørende De Europæiske Fællesskabers almindelige budget [1], senest ændret ved forordning nr. 2673/1999 [2] af 13. december 1999,

[1] EFT L 356 af 31.12.1977, s. 1.

[2] EFT L 326 af 18.12.1999, s. 1.

forelægger Europa-Kommissionen herved ændringsskrivelse nr. 2 til det foreløbige budgetforslag for regnskabsåret 2001 af de årsager, der er anført i nedenstående begrundelse.

Der udarbejdes et særskilt teknisk bilag om ændringsskrivelsens finansiering.

INDHOLDSFORTEGNELSE

I - BEGRUNDELSE

II - UDGIFTER

1. GENERELT

2. UNDERUDGIFTSOMRÅDE 1a: MARKEDSORDNINGER OG DERTIL KNYTTEDE FORANSTALTNINGERGENERELT

2.1. Udviklingen i landbrugskonjunkturerne

2.2. Udviklingen i lovgivningen

2.3. Forholdet mellem euro og dollar

2.4. Udviklingen inden for de enkelte sektorer

3. UNDERUDGIFTSOMRÅDE 1b: UDVIKLING AF LANDDISTRIKTER

4. ÆNDRING AF KONTOPLAN OG AF ANMÆRKNING - SLETNING AF BUDGETPOST

4.1. Ændring af kontoplan og af anmærkning

4.2. Sletning af budgetposter

4.3. Internationale fiskeriaftaler

III - INDTÆGTER

I. BEGRUNDELSE

Indledning og oversigt over bevillingerne

(1) I overensstemmelse med den interinstitutionelle aftale af 6. maj 1999 forelægger Kommissionen ved denne ad hoc-ændringsskrivelse budgetmyndigheden en ajourføring af overslaget over landbrugsudgifterne i det foreløbige budgetforslag (FBF), for så vidt angår markedsordninger og dertil knyttede foranstaltninger (underudgiftsområde 1a).

Behovene til underudgiftsområde 1a forventes at ligge 932,5 mio. EUR under det oprindeligt forudsete beløb. I forhold til FBF er situationen blevet forbedret på praktisk taget alle landbrugs markeder. Dette medfører store besparelser i forbindelse med markafgrøder (-335 mio. EUR), sukker (-105 mio. EUR), frugt og grøntsager (-130 mio. EUR), mejeriprodukter (-399 mio. EUR) og fårekød (-174 mio. EUR). Til gengæld bør bevillingerne øges, når det gælder olivenolie (+89 mio. EUR), spindplanter (+97 mio. EUR) og oksekød (+82 mio. EUR). Denne ændringsskrivelse tager også højde for de retsgrundlag, der er vedtaget, efter at FBF blev forelagt og afspejler endvidere de holdninger, budgetmyndigheden har indtaget under budgetdrøftelserne, f.eks. vedrørende skolemælk, hør, hamp og salgsfremmende foranstaltninger. Forholdet mellem euroen og dollaren er baggrunden for ca. halvdelen af de forventede besparelser. FBF blev udarbejdet i maj 2000 med anvendelse af kursen 1 EUR = 0,99 $. I overensstemmelse med den nye forordning om budgetdisciplin, som har været gældende siden 1. oktober, er dette kursforhold blevet ajourført for ændringsskrivelse 2/2001, således at kursen nu er 1 EUR = 0,91 $. Dette bevirker direkte besparelser i forhold til FBF på ca. 430 mio. EUR, hovedsagelig i form af kraftigt nedsatte eksportrestitutioner udtrykt i euro. Desuden gælder det for de fleste sektorer, at markedssituationen har stabiliseret sig yderligere, de offentlige lagre vil kunne begrænses, og som følge heraf vil oplagringsomkostningerne falde. For så vidt angår underudgiftsområde 1b kan Kommissionen, eftersom den havde modtaget medlemsstaternes overslag ved slutningen af september, bekræfte tallene i FBF, dvs. at bevillingerne skulle budgetteres fuldt ud op til loftet.

(2) Som fastsat i den interinstitutionelle aftale foreslår Kommissionen endvidere at justere omfanget og fordelingen af bevillingerne til internationale fiskeriaftaler. Aktionsposten B7-8000 er øget med ca. 42,3 mio. EUR i forpligtelses- og betalingsbevillinger for tre aftaler, som er blevet paraferet, og som snart vil blive forelagt budgetmyndigheden (Grønland, Angola og Côte d'Ivoire). Det foreslås også, at bevillingerne til aftalen med Marokko forbliver uændrede på grund af muligheden for, at aftalen træder i kraft i begyndelsen af 2001, og for ikke at sende et negativt politisk signal på dette vigtige trin af forhandlingerne om den stærkt forsinkede aftale. Under hensyntagen til de aftaler, der fornys i løbet af 2000, kan de foreløbige bevillinger under B0-40 nedsættes med ca. 45 mio. EUR i forpligtelsesbevillinger og 43 mio. EUR i betalingsbevillinger. Den samlede nettovirkning er således en nedsættelse i forhold til FBF på ca. 2 665 000 EUR i forpligtelsesbevillinger og på 681 000 EUR i betalingsbevillinger til internationale fiskeriaftaler. Til sammenligning betyder dette også en nettostigning på ca. 4 mio. EUR på grund af de tidligere overslag i budgetforslaget, som lå ca. 7 mio. EUR under det foreløbige budgetforslag. Disse tidligere overslag blev altid udtrykkeligt udarbejdet på betingelse af, at de kunne ændres senere på baggrund af yderligere forhandlingsresultater.

(3) Til disse to komponenter, der normalt indgår i ad hoc-ændringsskrivelsen, ønsker Kommissionen at føje en yderligere post vedrørende saldoen for 2000. I henhold til artikel 32 i finansforordningen opføres hvert regnskabsårs saldo som indtægt eller udgift på budgettet for det følgende regnskabsår, alt efter om der er tale om overskud eller underskud. Andet led i denne artikel fastslår, at overslagene over disse indtægter eller udgifter opføres på budgettet under budgetbehandlingen og i givet fald under anvendelse af proceduren med ændringsskrivelse.

Kommissionen mener, at en anslået saldo på 900 mio. EUR kan medtages som indtægt i FBF for 2001. Denne yderligere indtægt skyldes hovedsagelig stigningen i de traditionelle egne indtægter, der er opkrævet i løbet af året, og det første overslag over den samlede virkning af tilpasningen af momsgrundlagene og af BNI-tallene som følge af de ændringer, medlemsstaterne har meddelt. Der skal foretages en hertil svarende justering af Kommissionens konto inden 1. december 2000.

Således vil et beløb på 900 mio. EUR foreløbigt blive opført på budgettet under artikel 300 "Disponibelt overskud fra det foregående år". Efter afslutningen af regnskaberne for regnskabsåret 2000 vil forskellen i forhold til overslaget i nærværende ændringsskrivelse, blive opført på 2001-budgettet ved et tillægs- eller ændringsbudget, som omhandlet i stk. 3 i finansforordningens artikel 32.

Oversigtstabel

Ændringsskrivelsens indvirkning på de finansielle overslag

>TABLE POSITION>

(*) inkl. 163 mio. EUR i personalebidrag til pensionsordningen, i henhold til fodnote 2 i tabellerne over de finansielle overslag og den finansielle ramme for EU21, som er knyttet til IIA af 6/5/1999.

(**) Kommissionen har anerkendt en teknisk tilpasning på 16,883 mio. EUR, som skal lægges til margenen.

II - UDGIFTER

UDGIFTSOMRÅDE 1 - EUGFL, GARANTISEKTIONEN

1. GENERELT

Ifølge den interinstitutionelle aftale mellem Europa-Parlamentet, Rådet og Kommissionen af 6. maj 1999 om budgetdisciplin og forbedring af budgetproceduren kan Kommissionen, som led i det interinstitutionelle samarbejde, og såfremt den finder det nødvendigt, forelægge budgetmyndigheden en ad hoc-ændringsskrivelse med henblik på at ajourføre de data, der ligger til grund for overslaget over landbrugsudgifterne i det foreløbige budgetforslag. Ændringsskrivelsen (ÆS) skal forelægges budgetmyndigheden inden udgangen af oktober måned. Formålet med ændringsskrivelsen er, at landbrugsbudgettet skal være baseret på de nyeste økonomiske data og på lovgivningen, som den ser ud nu.

For Kommissionen er forelæggelsen af en ÆS i efteråret et vigtigt led i bestræbelserne på at gøre budgettet så realistisk som muligt, og dette skulle hjælpe med til at sikre, at 2001-budgettet kan vedtages uden større problemer.

Ligesom tidligere har Kommissionen foretaget en nøje ajourføring, post for post, af overslagene over landbrugsudgifterne. ÆS tager hensyn til både markedsmæssige faktorer og til følgerne af lovgivningsmæssige beslutninger på landbrugsområdet, der er vedtaget siden opstillingen af det foreløbige budgetforslag (FBF). Det drejer sig især om de beslutninger, der blev truffet af landbrugsministrene i juli 2000.

Hvad angår markedsordninger og dertil knyttede foranstaltninger (underudgiftsområde 1a), medfører revisionen af udgifterne en nedsættelse af de bevillinger, der er foreslået i FBF. Dette skyldes dels, at markedssituationen er relativt god for de fleste af sektorerne, dels dollarens stigning i forhold til euroen. Bevillingsbehovet anslås til ca. 38 670 mio. EUR. Bevillingerne ligger 930 mio. EUR lavere end FBF (-2,4%), hvilket giver en margen under loftet i de finansielle overslag for underudgiftsområde 1a på ca. 1 360 mio. EUR.

I overensstemmelse med Rådets nylige forordning om budgetdisciplin er ÆS baseret på det kursforhold mellem euroen og dollaren, som kunne konstateres mellem den 1. juli og den 30. september 2000. Denne kurs er 0,91 (1 EUR = 0,91 $), hvilket er betydeligt lavere end den kurs, der er anvendt i FBF (1 EUR = 0,99 $). Dette medfører besparelser i forhold til FBF på ca. 430 mio. EUR. Det er således udviklingen i kursforholdet, der ligger til grund for næsten halvdelen af den nedjustering af bevillingerne, der sker i ÆS i forhold til FBF.

For så vidt angår udvikling af landdistrikter (underudgiftsområde 1b) fastholder Kommissionen sin holdning, som går ud på, at bevillingerne for 2001 skal svare til loftet i de finansielle overslag. Dette er i overensstemmelse med medlemsstaternes meddelelser af 30. september 2000, hvori de forelægger deres overslag over udgifter over 2001-budgettet.

I følgende tabel sammenfattes budgetoverslagene for de forskellige kapitler under EUGFL, Garantisektionen.

>REFERENCE TO A GRAPHIC>

2. UNDERUDGIFTSOMRÅDE 1a: MARKEDSORDNINGER OG DERTIL KNYTTEDE FORANSTALTNINGERGENERELT

2.1. Udviklingen i landbrugskonjunkturerne

Siden forelæggelsen af det foreløbige budgetforslag har markedssituationen forbedret sig for de fleste sektorers vedkommende. Det gælder først og fremmest de animalske sektorer, med undtagelse af oksekød (-534 mio. EUR i alt for animalske sektorer). Der forudses ligeledes store besparelser inden for hovedafgrøderne (-335 mio. EUR), sukker (-105 mio. EUR) og frugt og grøntsager (-130 mio. EUR). Som tidligere anført skyldes en del af denne udvikling, at dollaren er styrket i forhold til euroen, hvilket medfører en tilnærmelse mellem priserne på verdensmarkedet og EU-priserne og dermed en nedsættelse af eksportrestitutionerne og af visse former for støtte.

Til gengæld forventes der større udgifter til olivenolie som følge af en forholdsvis stor produktion (+89 mio. EUR). Der er en klar stigning for spindplanter (+97 mio. EUR), hvor de 69 mio. EUR skyldes en overførsel fra kapitlet for markafgrøder til kapitlet for spindplanter, som følge af Rådets ("landbrug") beslutning fra juli 2000 om at udsætte reformen af ordningen for hør og hamp et år. Endelig forventer Kommissionen en lettere stigning i behovene til oksekødsektoren (+82 mio. EUR), hovedsagelig til udryddelse af BSE, den såkaldte "kogalskab".

De øvrige udsving er mindre og vedrører hovedsagelig varer uden for bilag I (-29 mio. EUR, som følge af nedgangen i satsen for eksportrestitutioner), fødevare programmer (+35 mio. EUR, bl.a. som følge af Rådets beslutning fra juli 2000 om skolemælkprogrammet) og endelig agromonetær støtte (-53 mio. EUR).

2.2. Udviklingen i lovgivningen

Medens Rådets beslutning om "prispakken" for produktionsåret 2000/2001 kun havde en beskeden virkning, traf landbrugsministrene i juli 2000 nogle vigtige beslutninger. Der er taget højde for virkningen af disse i nærværende ÆS.

Det drejer sig første og fremmest og reformen af programmet for "skolemælk" (B1-312), hvis omkostninger i forhold til FBF anslås til +41 mio. EUR.

Rådet har ligeledes truffet beslutning om reformen af sektoren for hør og hamp (B1-140). Beslutningen træder i kraft fra produktionsåret 2001/02 (dvs. et år senere end foreslået af Kommissionen). For produktionsåret 2000/01 (med indvirkning på 2001-budgettet) traf Rådet beslutning om en bevilling på 88 mio. EUR. I forhold til FBF, som er baseret på Kommissionens reformforslag, er der en nettostigning i behovene på 9 mio. EUR (+78 mio. EUR inden for kapitel B1-14 - Spindplanter og -69 mio. EUR inden for kapitlet for markafgrøder som følge af, at medtagelsen af støtten til spindhør og hamp er udsat et år). Endelig har landbrugsministrene besluttet at forlænge særordningen for nødder med et år (B1-1507: +24 mio. EUR).

ÆS tager højde for indvirkningen på 2001-budgettet af, at Rådet endnu ikke har vedtaget reformen af bomulds- og banansektoren. For bomulds vedkommende medfører den manglende vedtagelse af reformen et yderligere behov på 68 mio. EUR. Hvad derimod bananer angår, medfører den manglende reform en nettobesparelse på 30 mio. EUR.

Der gives mere udførlige oplysninger i den del af dokumentet, der vedrører udviklingen inden for de enkelte sektorer.

2.3. Forholdet mellem euro og dollar

Rådets vedtagelse af den nye forordning om budgetdisciplin (forordning (EF) nr. 2040/2000 af 26.09.2000) ændrer grundlæggende reglerne for, hvilken kurs der skal anvendes ved opstilling af landbrugsbudgettet. Tidligere forblev kursen således fast under hele budgetproceduren og budgetgennemførelsen (kursen svarede til den gennemsnitlige kurs i månederne januar til marts i året forud for det pågældende budgetår). Den nye forordning om budgetdisciplin fastslår derimod i artikel 8, stk. 1, at den kurs, der skal anvendes, er den gennemsnitlige kurs for det seneste kvartal, der afsluttedes mindst 20 dage inden Kommissionens vedtagelse af budgetdokumentet. For så vidt angår nærværende ændringsskrivelse, drejer det sig således om perioden mellem den 1. juli og den 30. september 2000. Den konstaterede gennemsnitlige kurs er 1 EUR = 0,91 $, hvilket betegner et kraftigt fald i forhold til den kurs, der blev anvendt ved opstillingen af FBF (1 EUR = 0,99 $). Dette medfører en nedskæring af de bevillinger, der anmodes om, med ca. 430 mio. EUR.

Der skal mindes om, at hvad angår eventuelle tillægs- og ændringsbudgetter (TÆB), fastslår artikel 8, stk. 2, i den nye forordning, at den kurs, der skal anvendes, skal baseres på den effektivt konstaterede kurs.

2.4. Udviklingen inden for de enkelte sektorer

Nedenstående bemærkninger omhandler, kapitel for kapitel, de vigtigste forskelle mellem bevillingerne i ændringsskrivelsen og i FBF.

Kapitel 10 - Markafgrøder (bevillinger - 335 mio. EUR)

bevillinger i FBF 18 361 mio. EUR

bevillinger efter ÆS: 18 026 mio. EUR

Det bevillingsbehov, der blev anslået ved opstillingen af FBF, er nedskåret med 1,8%. Nedskæringen udgør 242 mio. EUR for markedsudgifternes og 93 mio. EUR for hektarstøttens vedkommende.

Markedsudgifterne nyder godt af dollarens styrkelse i forhold til euroen. Den tilsvarende besparelse anslås til ca. 300 mio. EUR. Den vedrører både udgifterne til eksport restitutioner og udgifter til offentlig oplagring som følge af tab på salg og af nedskrivningsudgifter.

Derimod er de bevillinger, der anmodes om til eksportrestitutioner, ikke ændret væsentligt i forhold til FBF (-25 mio. EUR). Således er de eksporterede mængder øget fra 25,5 til 30 mio. tons. Det antages, at en del af eksporten kan ske uden restitutioner. Restitutionssatserne for blød hvede og byg er lavere, men de er højere for majs.

Der er konstateret store besparelser i forbindelse med udgifterne til offentlig oplagring (-279 mio. EUR). Dette skyldes nedjusteringen af lagrene i begyndelsen af året (8 mod 17 mio. tons) og mindre opkøb (11 mod 17 mio. tons), på grund af de øgede eksport mængde.

Endelig er de forudsete udgifter til restitutioner til produktionen af stivelse øget fra 299 til 361 mio. EUR (+62 mio. EUR), som følge af et stort fald i verdensmarkedspriserne på majs.

Der er foretaget en samlet nedjustering på 93 mio. EUR af behovene til direkte støtte. Denne nedsættelse har to hovedårsager. Som følge af Rådets afgørelse fra juli 2000 om at udsætte reformen af hør- og hampsektoren med et år vil hektarstøtten til spindhør og hamp først blive integreret i den almindelige ordning for markafgrøder i 2001/2002 med indvirkning på budgettet for 2002. Dette nedbringer udgifterne i 2001 til markafgrøder med ca. 69 mio. EUR. Dernæst har Kommissionen foretaget en ajourføring af udgifterne efter medlemsstaternes meddelelser om anmodninger om præmier. Dette medfører et fald i de forventede udgifter på 24 mio. EUR. Kommissionen har ikke været i stand til at ajourføre tallene for fire af medlemsstaterne på grund af ufuldstændige meddelelser. For disse medlemsstater vedkommende er tallene i FBF opretholdt.

Kapitel 11 - Sukker (bevillinger -105 mio. EUR)

bevillinger i FBF 1 831 mio. EUR

bevillinger efter ÆS: 1 726 mio. EUR

Inden for sukkersektoren er de anslåede udgifter 105 mio. EUR lavere end i FBF for 2001, specielt på grund af stigningen i priserne på verdensmarkedet. Til beregning af restitutions satserne er ÆS baseret på en verdensmarkedspris på 235 USD/ton mod 170 USD/ton i FBF. Heraf følger en restitutionssats på 439 i stedet for 525 EUR/ton.

Da eksporten uden for "WTO-loftet" [3] (svarende til importen af AVS-sukker) forbliver uændret, medfører prisbevægelserne en besparelse på 131 mio. EUR. Derimod er den øvrige sukkereksport blevet opjusteret (+237 000 tons), hvilket medfører et øget behov på 13 mio. EUR.

[3] Verdenshandelsorganisationen.

Igen som følge af prisudviklingen er behovet til restitutioner for anvendelse af sukker og isoglukose i den kemiske industri nedjusteret (-14 mio. EUR).

Derimod er de anslåede udgifter til godtgørelse af oplagringsomkostninger øget (+24 mio. EUR) som følge af opskrivningen af lagrene fra 94,1 mio. t/måned til 101,6 mio. t/måned.

Kapitel 12 - Olivenolie (bevillinger +89 mio. EUR)

bevillinger i FBF 2 384 mio. EUR

bevillinger efter ÆS: 2 473 mio. EUR

De forudsete bevillinger til olivenolie er opskrevet, hovedsagelig på grund af den øgede produktion af olivenolie. Behovene i FBF var anslået ud fra den antagelse, at alle producerende medlemsstater ville have opnået deres "nationale garantimængde". Ifølge erklæringerne om den endelige produktion har Italien overskredet sin nationale garantimængde (en produktion på 700 000 t mod en national garantimængde på 543 000 t). Imidlertid er nedsættelsen af produktionsstøtten ikke proportionel, idet stabiliserings mekanismen forudser, at 80% af de mængder, der ikke er anvendt i det foregående produktionsår, fremføres; dette gælder for Italien i forbindelse med indeværende produktionsår. Den samlede forøgelse af bevillingerne til produktionsstøtte andrager således 76 mio. EUR.

Da produktionen er højere end forudset i FBF, har Kommissionen forhøjet sin anmodning om bevillinger til privat oplagring fra 13 til 24 mio. EUR.

Kapitel 13 - Tørret foder og bælgplanter (bevillinger -1 mio. EUR)

bevillinger i FBF 385 mio. EUR

bevillinger efter ÆS: 384 mio. EUR

På grundlag den tidligere erfaring har Kommissionen nedjusteret mængderne af soltørret foder (fra 0,25 til 0,20 mio. tons). Alle øvrige elementer er uændret i forhold til FBF.

Kapitel 14 - Spindplanter og silkeorme (bevillinger +97 mio. EUR)

bevillinger i FBF 758 mio. EUR

bevillinger efter ÆS : 855 mio. EUR

Hvad angår spindhør og hamp (B1-140) var FBF baseret på Kommissionens forslag om en betydelig reform af sektoren. Denne gik ud på, at præmien skulle integreres i hektarstøtten for markafgrøder, medens en supplerende præmie stadig dækkes af sektoren. Det var forudset, at reformen skulle træde i kraft fra produktionsåret 2000/2001, dvs. med fuld virkning fra 2001-budgettet.

Rådet (landbrugsministrene) vedtog reformen på sit møde i juli 2000. Det besluttede at udskyde reformen med et produktionsår og som en overgangsforanstaltning at afsætte et beløb på 88 mio. EUR for produktionsåret 2000/2001. Kommissionen foreslår derfor, at dette beløb medtages i ÆS for 2001. Den øgede udgift (78 mio. EUR under B1-140) i forhold til FBF opvejes delvis af en nedsættelse med 69 mio. EUR af bevillingerne til direkte støtte (B1-1044 og B1-1054) under kapitlet for markafgrøder.

De anslåede behov til bomuld (766 mio. EUR) udgør en stigning (+ 19 mio. EUR) i forhold til FBF, fordi Rådet endnu ikke har vedtaget reformen. FBF var baseret på Kommissionens reformforslag, som bl.a. gik ud på at øge den procentvise nedsættelse af målprisen fra 50% til 60%, når MGM [4] overskrides. Hvis reformen var blevet vedtaget, ville behovene kun have udgjort 698 mio. EUR, takket være dollarens stigning og en højere verdensmarkedspris på egreneret bomuld.

[4] Den maksimale garantimængde.

Kapitel 15 - Frugt og grøntsager (bevillinger -130 mio. EUR)

bevillinger i FBF 1 714 mio. EUR

bevillinger efter ÆS : 1 584 mio. EUR

Kommissionen har nedskåret de forudsete bevillinger til eksportrestitutioner med 10 mio. EUR, bl.a. for at tage højde for den nedsættelse af satserne, der blev besluttet i juli 2000.

For så vidt angår forarbejdning af tomater, var størrelsen af produktionsstøtten for produktionsåret 2000/2001 ikke kendt på tidspunktet for forelæggelsen af FBF. Derfor anvendte Kommissionen beløbet for produktionsåret 1999/2000. Den gennemsnitlige vejede støttesats for 2000/2001 andrager 85,6 EUR/ton mod 107,7 EUR/ton for det foregående produktionsår, hvilket medfører en besparelse på 56 mio. EUR. Dette fald i støtten skyldes bl.a. stigningen i priserne på verdensmarkedet.

For bananers vedkommende er udligningsstøtten, som tager sigte på yde kompensation til producenterne i Fællesskabet for indtægtstab, der skyldes åbningen af Fællesskabets marked og det deraf følgende prisfald, blev nedjusteret (-30 mio. EUR). Ved opstillingen af FBF for 2001 var udgiftsoverslagene baseret på, at "bananreformen" ville blive vedtaget og allerede ville få en indflydelse på de bananer, der blev markedsført i 2000; dette ville have medført et fald i en gros-prisen og en tilsvarende stigning i udligningsstøtten.

Produktionsstøtten vedrørende forarbejdede produkter på basis af frugt er ligeledes nedsat på grund af stigningen i verdensmarkedspriserne, specielt når de udtrykkes i euro (-19 mio. EUR).

Ved opstillingen af FBF for 2001 antog Kommissionen, at det resterende beløb på 15 mio. EUR til moderniseringsprogrammer ville blive anvendt i 2001. Men på nuværende tidspunkt ser det ikke ud til, at der vil være flere udgifter af betydning i 2001 (-15 mio. EUR).

Derimod er udgifterne til støtte til nødder opskrevet. Dette skyldes en fremskyndet betaling i 2000 af beløbene for tidligere programmer (-10 mio. EUR) og en opskrivning (+24 mio. EUR) som følge af Rådets (landbrug) beslutning om inden for rammerne af 2001-budgettet at fortsætte betalingerne til producenterne i forbindelse med programmer, der normalt skulle udløbe i 2000.

Kapitel 16 - Produkter henhørende under vinsektoren (bevillinger +10 mio. EUR)

bevillinger i FBF 1 143 mio. EUR

bevillinger efter ÆS: 1 153 mio. EUR

De nye behov ligger meget tæt på de bevillinger, der var opført i FBF; dette skyldes, at behovene er lidt større end anslået hvad angår udgifter til oplagring af vin og druemost (+2 mio. EUR), offentlig oplagring (+5 mio. EUR) og privat oplagring (+3 mio. EUR) af alkohol og støtte til druemost (+4 mio. EUR), og at behovene er lidt mindre end anslået for destillation (-4 mio. EUR). Derimod er skønnet over behovene med hensyn til restitutioner (35 mio. EUR), rydningsprogrammer (14 mio. EUR) og omstrukturerings programmer (380 mio. EUR) uændret.

Vinsektoren er karakteriseret af meget store variationer i udgifterne fra regnskabsår til regnskabsår som følge af svingende høstudbytte, både hvad mængde og kvalitet angår.

Det tal for vinproduktionen i 1999/2000, der blev anvendt ved udarbejdelsen af FBF, er blevet kraftigt opjusteret (fra 173 til 184 mio. hl). Derimod forventes vinproduktionen i 2000/2001 på grundlag af de første oplysninger fra medlemsstaterne at være mindre; det tal, der er anvendt i FBF, er endda blevet nedjusteret (fra 174 til 171 mio. hl).

Det betyder, at den mængde vin, der skal trækkes tilbage fra markedet (og destilleres), formodentlig vil være mindre. Udgifterne for 2001 vil dog stadig i høj grad være påvirket af de store eksisterende lagre, som øger den samlede disponible mængde.

Kapitel 17 - Tobak (bevillinger -2 mio. EUR)

bevillinger i FBF 1 002 mio. EUR

bevillinger efter ÆS 1 000 mio. EUR

Siden reformen af tobakssektoren har udgifterne været relativt stabile. Der er nu kun to instrumenter tilbage, nemlig præmier, der ydes efter et system med produktionskvoter for de enkelte sorter, og Fællesskabsfonden for forskning og oplysning.

Nedsættelsen af skønnet over udgifterne med 2 mio. EUR mellem FBF og ÆS hænger sammen med præmierne. Den skyldes en vis forskydning i kvoterne mellem de forskellige sorter og opskrivningen af drakmen i forhold til euroen ("dobbeltkurs-effekten").

Kapitel 18 -Andre sektorer eller vegetabilske produkter (behov +12 mio. EUR)

bevillinger i FBF 312 mio. EUR

bevillinger efter ÆS : 324 mio. EUR

Der er flere forskellige former for foranstaltninger, der finansieres under dette kapitel, nemlig produktionsstøtte til frø, hektarstøtte til humle og de interventionsforanstaltninger og den indtægtsstøtte, der indgår i den fælles markedsordning for ris.

Hvad angår frø forudses det, at bevillingerne skal forhøjes med 3 mio. EUR, bl.a. på grund af en stigning i de støtteberettigede mængder (350 000 tons i stedet for 339 200 tons i FBF).

Med hensyn til ris forventes der også en stigning i udgifterne på ca. 9 mio. EUR. Dette skyldes to forhold:

- for det første et fald i hektarstøtten (- 4 mio. EUR), hovedsagelig på grund af et fald i de arealer, der betales støtte til (394 927 ha i stedet for 408 034 ha i FBF)

- for det andet en stigning i bevillingerne til oplagring (+ 13 mio. EUR), især på grund af den øgede nedskrivning i begyndelsen og slutningen af året (+ 14 mio. EUR).

Kapitel 20 - Mælk og mejeriprodukter (bevillinger -399 mio. EUR)

bevillinger i FBF 2 744 mio. EUR

bevillinger efter ÆS : 2 345 mio. EUR

Situationen på mælkemarkedet er blevet forbedret i forhold til FBF. Takket være den positive udvikling på mælkemarkedet, og særlig på markedet for skummetmælkspulver, har Kommissionen kunnet nedsætte en række restitutions- og støttesatser. Den har også kunnet revidere sine hypoteser for intervention.

En nedsættelse af restitutionssatserne for skummetmælkspulver og gruppen "andre mejeriprodukter" har resulteret i besparelser på henholdsvis 67 og 122 mio. EUR.

Hvad angår interventioner i form af støtte til anvendelse af skummetmælk har en nedsættelse af støttesatserne og et lille fald i de støttede mængder ført til besparelser på 53 mio. EUR med hensyn til anvendelse af skummetmælkspulver til foder til kalve og 64 mio. EUR med hensyn til anvendelse af skummetmælkspulver til produktion af kasein.

Hvad angår offentlig intervention for skummetmælkspulver var lagret ved periodens begyndelse (3 265 tons i stedet for 127 000 tons) og opkøbene (5 000 tons i stedet for 90 000 tons) meget mindre end forventet, således at behovene var 69 mio. EUR lavere end ventet. Med hensyn til offentlig intervention for smør er det hovedsagelig den større mængde, der er solgt (43 000 tons i stedet for 13 000 tons), der har medført besparelser på 42 mio. EUR. Faldet i nedskrivningssatserne ved oplagringen har også medført besparelser på interventionsområdet. Kommissionen har således taget hensyn til Revisionsrettens kritik af de for høje nedskrivningssatser ved oplagringen.

Derimod regnes der med et yderligere behov på 15 mio. EUR for at tage hensyn til den dom, som Domstolen afsagde den 27. januar 2000 som led i evalueringen af den skade, som de SLOM-producenter, der ikke har accepteret et tilbud om et fast erstatningsbeløb, har lidt.

Kapitel 21 - Oksekød (bevillinger +82 mio. EUR)

bevillinger i FBF 5 925 mio. EUR

bevillinger efter ÆS: 6 007 mio. EUR

De største yderligere behov forventes at opstå i forbindelse med de ekstraordinære støtteforanstaltninger vedrørende obligatorisk slagtning i forbindelse med BSE (kogalskab) (+ 134 mio. EUR) og i mindre grad den særlige præmie for handyr (+ 22 mio. EUR). Disse yderligere behov vil delvis blive opvejet af især lavere behov for restitutioner (-66 mio. EUR).

Med hensyn til eksportrestitutioner forventes behovene at være betydeligt lavere på grund af faldet i restitutionerne for de fleste af produkterne i forhold til det niveau, der er anvendt i FBF.

Hvad angår præmieordningerne ligger de forventede behov meget tæt på det skøn, der indgik i FBF. Der forventes en lille stigning i behovene for 2001 for den særlige præmie for handyr som følge af, at der nu anvendes nyere tal fra medlemsstaterne, der viser, at antallet af dyr er stigende. Derimod er behovene i forbindelse med slagtepræmier faldet, især fordi der var færre slagtninger i de første seks måneder af 2000 end anslået i FBF.

Med hensyn til de foranstaltninger, der er truffet for at udrydde BSE, er behovene i forbindelse med programmet for frivillig slagtning i Det Forenede Kongerige blevet opjusteret betydeligt i forhold til FBF og overstiger nu 346 mio. EUR (+ 131 mio. EUR). Den store stigning skyldes en kombination af stigningen i det forventede antal dyr, det udbetalte beløb pr. dyr samt efterslæbet. Hvad angår programmet for selektiv obligatorisk slagtning forhøjes det tidligere skøn på 10 mio. EUR til 13 mio. EUR som følge af den fortsatte usikkerhed og udnyttelsen i 2000. De samlede behov med hensyn til foranstaltninger i forbindelse med BSE er på 359 mio. EUR i 2001. De samlede udgifter til markedsforanstaltningerne i forbindelse med kogalskabskrisen anslås på nuværende tidspunkt til 4 159 mio. EUR for perioden 1996-2001, hvoraf 237 mio. EUR er opført på budgettet for 2000, mens 359 mio. EUR afsættes i denne ændringsskrivelse for 2001.

Kapitel 22 - Fårekød og gedekød (bevillinger -174 mio. EUR)

bevillinger i FBF 1 794 mio. EUR

bevillinger efter ÆS: 1 620 mio. EUR

Moderfårpræmien tegner sig for næsten alle udgifterne under dette kapitel, og det er således på grund af de faldende behov for denne præmie, at behovene inden for kapitlet er nedjusteret i forhold til FBF. De forventede udgifter afhænger især af udviklingen i markedspriserne og størrelsen af den præmieberettigede bestand

Præmierne for ét produktionsår betales over to forskellige regnskabsår. Udgifterne for regnskabsåret 2001 anvendes til betaling af ca. 70% af præmierne for produktionsåret 2000 (2. forskud og saldo) og af 30% af præmien for produktionsåret 2001 (1. forskud).

FBF var baseret på en forventet markedspris på 3 350 EUR. pr. ton for produktionsårene 2000 og 2001. På grundlag af den seneste udvikling i priserne og de gunstigere udsigter mener Kommissionen, at man vil kunne regne med en gennemsnitspris på 3 560 EUR pr. ton for produktionsåret 2000. Behovene med hensyn til præmier, som beregnes på grundlag af forskellen mellem basisprisen og markedsprisen, vil således være mindre end forudset i FBF på grund af stigningen i markedsprisen. For produktionsåret 2001 regner Kommissionen med et niveau på 3 400 EUR pr. ton, hvilket stemmer bedre overens med gennemsnitsniveauet over en længere periode.

Hvad angår den præmieberettigede bestand er skønnet generelt baseret på de seneste oplysninger om den faktiske udnyttelse af retten til præmier. I april 2000 havde Kommissionen kun delvise oplysninger for produktionsåret 1999. I dag er de præmier, der blev udbetalt for produktionsåret 1999, i det store og hele kendt, således at man kan drage konklusioner med hensyn til den bestand, der skal medtages i overslagene. Ud fra disse oplysninger skønner Kommissionen, at den præmieberettigede bestand kan anslås til 73,2 mio. dyr i 2000 og 2001, dvs. en stigning på 650 000 dyr i forhold til FBF.

Det skal også understreges, at behovene vedrørende privat oplagring er faldet betydeligt (fra 5 mio. EUR til 1 mio. EUR) på grund af den ovenfor beskrevne forbedring i markedssituationen.

Kapitel 23 - Svinekød, æg og fjerkræ (bevillinger -43 mio. EUR)

bevillinger i FBF 213 mio. EUR

bevillinger efter ÆS : 170 mio. EUR

Udgifterne inden for dette kapitel anvendes til eksportrestitutioner og for svinekødets vedkommende ligeledes til interventioner i form af privat oplagring.

Forskellen i forhold til FBF skyldes udelukkende et fald i restitutionssatserne som følge af en forbedret situation på det indre marked. Behovene for restitutioner falder med 33 mio. EUR for svinekød og 10 mio. EUR for fjerkrækød.

Kapitel 30 - Varer uden for bilag I (bevillinger: -29 mio. EUR)

bevillinger i FBF 444 mio. EUR

bevillinger efter ÆS: 415 mio. EUR

Dette kapitel vedrører de produkter, der fremkommer ved forarbejdning af basisprodukter fra landbruget såsom korn, sukker, mejeriprodukter og æg. Der er bl.a. tale om alkohol holdige drikkevarer, der er fremstillet på grundlag af korn, varer fremstillet på grundlag af chokolade, diætvarer og kulinariske varer, pasta, finere bagværk, konditorvarer og biskuitvarer.

Restitutionssatserne for disse forarbejdede varer er blevet sat ned, især for skummetmælk og sukker (se bemærkningerne vedrørende disse sektorer). Det giver mulighed for at øge mængden af varer, der kan nyde godt af restitutioner. Mængderne fremgår af nedenstående tabel.

>REFERENCE TO A GRAPHIC>

Kapitel 31 - Fødevareprogrammer (bevillinger +35 mio. EUR)

bevillinger i FBF 292 mio. EUR

bevillinger efter ÆS : 327 mio. EUR

Den nye ordning vedrørende "skolemælk", som Rådet vedtog i juli 2000, forudser en medfinansieringssats på 75% i stedet for 50% som foreslået af Kommissionen. Desuden besluttede Rådet, at den nye ordning skal træde i kraft den 1. januar 2001, hvilket betyder, at landbrugsbudgettet for 2001 stadig skal finansiere en betydelig del (anslået til 50%) af det tidligere program med en medfinansieringssats på 95%. Endelig er listen over støtteberettigede produkter blevet udvidet. Dette medfører en anslået stigning på 41 mio. EUR for regnskabsåret 2001, således at bevillingerne i ÆS kommer op på 89 mio. EUR.

Hvad angår uddeling af landbrugsprodukter til de fattige i Fællesskabet, foreslår Kommissionen, at bevillingerne fastholdes på det sædvanlige niveau, dvs. 200 mio. EUR. Formålet med foranstaltningen er at stille fødevarer fra de offentlige lagre til rådighed. Da lagrene er forholdsvis begrænsede, forekommer det ikke nødvendigt at forudse flere bevillinger.

Hvad angår gratis uddeling af frugt og grøntsager er behovene nedjusteret (-5 mio. EUR) for at tage højde for, at de mængder, der er trukket tilbage og uddelt, er mindre end forventet.

Bevillingerne til restitutioner i forbindelse med fødevarehjælpsaktioner er nedjusteret (-3 mio. EUR) i overensstemmelse med nedsættelsen af visse restitutionssatser for de pågældende sektorer.

Endelig har Kommissionen opført 2 mio. EUR til finansiering af den kontrol, der er omhandlet i artikel 4, stk. 1, fjerde afsnit, i Rådets forordning (EF) nr. 2802/98 om et program for levering af landbrugsprodukter til Den Russiske Føderation. På grund af den forsinkelse, som dette forsyningsprogram, har været udsat for, har det ikke været muligt at påbegynde kontrollen. De 2 mio. EUR, der er opført, vil ikke medføre en overskridelse af det beløb på 20,4 mio. EUR, som budgetmyndigheden har bevilget til opfølgning, revision, kontrol og evaluering af programmet.

Kapitel 32 - Fjerntliggende områder (bevillinger +16 mio. EUR)

bevillinger i FBF 230 mio. EUR

bevillinger efter ÆS: 246 mio. EUR

Det nye overslag viser, at der er behov for yderligere bevillinger til levering af produkter til De Kanariske Øer (+ 15 mio. EUR) og i mindre omfang til Madeira (+ 1 million EUR). Denne opskrivning er baseret på resultaterne af gennemførelsen af forsyningsprogrammet for regnskabsåret 2000, som viser en høj bevillingsudnyttelse, især hvad angår POSEICAN-programmet.

Kapitel 33 - Veterinær- og plantesundhedsforanstaltninger (bevillinger -4,5 mio. EUR)

bevillinger i FBF 110 mio. EUR

bevillinger efter ÆS: 105,5 mio. EUR

Bevillingerne til veterinærforanstaltninger er nedskåret med 4,5 mio. EUR på grund af en ændring i behovene til artikel 330 "Programmer for udryddelse og overvågning af dyresygdomme".

Således havde Kommissionen i FBF opført et beløb på 10 mio. EUR som Fællesskabets bidrag til finansieringen af BSE-tests. Beløbet blev opført under reserven i afventning af medlemsstaternes meddelelser om aktionens nøjagtige omfang.

På grundlag af meddelelserne viser det sig nu, at et beløb på 5,5 mio. EUR er tilstrækkeligt til at dække Fællesskabets medfinansiering af de støtteberettigede programmer. Kommissionen foreslår derfor

- at ophæve reserven på 10 mio. EUR, og

- at afsætte 5,5 mio. EUR i yderligere bevillinger under post B1-330, som dermed øges fra 45,2 til 50,7 mio. EUR.

Kapitel 38 - Forbrugsfremmende foranstaltninger (bevillinger +2 mio. EUR)

bevillinger i FBF 64,5 mio. EUR

bevillinger efter ÆS: 66,5 mio. EUR

Stigningen i behovet skyldes, at der er taget højde for et beløb på 2 mio. EUR til forbrugsfremmende foranstaltninger inden for EU, f.eks. vedrørende levende planter og blomster, som ikke var medtaget i FBF.

Kapitel 39 - Andre foranstaltninger (agromonetær støtte) (bevillinger -53 mio. EUR)

bevillinger i FBF 470 mio. EUR

bevillinger efter ÆS: 417 mio. EUR

Det drejer sig for det første om støtte, som er besluttet som led i den gamle ordning, som var i kraft inden indførelsen af euroen. I FBF anslog Kommissionen de pågældende udgifter til 88 mio. EUR. Dette beløb var forudset til udbetaling af støtte i Italien som følge af den betydelige revaluering af liren i 1997. Overslaget var baseret på den antagelse, at Italien skulle betale den anden tranche over 2001-budgettet. Men Italien har fremskyndet betalingerne og betalte allerede en del af denne tranche i 2000, hvilket i øvrigt nødvendiggjorde en forhøjelse af bevillingerne i 2000. Selv hvis der tages hensyn til, at en del af den tredje tranche vil blive betalt i 2001 sammen med en mindre udgiftsrest for Irland, vil behovet til denne form for støtte være nedsat med 16 mio. EUR.

Den anden type støtte blev tildelt efter indførelsen af euroen og den samtidige afskaffelse af de "grønne kurser". På grundlag af de seneste oplysninger er udgiftsoverslagene i FBF stadig aktuelle. ÆS forudser et beløb på 256 mio. EUR.

Endelig er der den tredje type agro-monetær støtte, som er knyttet til den nye ordning. Den er forbeholdt de medlemsstater, som ikke deltager i euroen, og har til formål at kompensere for de lavere priser og/eller den lavere direkte støtte (i national valuta), som er en følge af deres valutaers stigende værdi i forhold til euroen. De forventede udgifter er faldet fra 117 mio. EUR i FBF til 81 mio. EUR i ÆS. Det Forenede Kongerige, som er hovedmodtageren af denne støtte, har afstået fra at udbetale støtten på miljø- og strukturområdet samt den anden tranche af "fårekødspræmier". Som følge af faldet i pundet i forhold til euroen skulle udligningsstøtten i forbindelse med markafgrøder blive mindre end forventet på det tidspunkt, hvor FBF blev opstillet.

3. UNDERUDGIFTSOMRÅDE 1b: UDVIKLING AF LANDDISTRIKTER

Kapitel 40 - Landdistrikters udvikling (bevillinger uændret)

bevillinger i FBF 4 495 mio. EUR

bevillinger efter ÆS: 4 495 mio. EUR

I overensstemmelse med de nye bestemmelser for udviklingen af landdistrikterne fremsendte medlemsstaterne deres udgiftsskøn for regnskabsåret 2001 til Kommissionen inden den 30. september 2000. Tilsammen overstiger disse skøn det loft i de finansielle overslag, der er fastsat for underudgiftsområde 1b for 2001. Kommissionen foreslår derfor at afsætte bevillinger i 2001-budgettet, der svarer til dette loft. Der mindes om, at Kommissionen allerede opførte bevillinger i FBF svarende til loftet.

Kommissionen har altså ikke ændret stilling, for så vidt angår bevillingernes samlede niveau, men den har ajourført fordelingen af bevillingerne på de forskellige foranstaltninger på linje med medlemsstaternes ovennævnte meddelelser.

4. ÆNDRING AF KONTOPLAN OG AF ANMÆRKNING - SLETNING AF BUDGETPOST

Nedenstående ændringer er først og fremmest en konsekvens af Rådets (landbrugsministrene) beslutning fra juli 2000 om at udskyde reformen af hør- og hampsektoren et år. Ændringerne af anmærkningerne og oprettelsen af de to nye budgetposter, der foreslås i FBF, skulle altså ikke få betydning for 2001-budgettet, men først for 2002-budgettet. For 2001 anvendes altså fortsat den gamle kontoplan, der gælder for 2000-budgettet.

Kommissionen foreslår desuden at tilføje en anmærkning til budgetpost B1-319. Anmærkningen vedrører Rådets forordning (EF) nr. 2802/98 om et program for levering af landbrugsprodukter til Den Russiske Føderation. Som anført ovenfor under kapitel B1-31 har Kommissionen opført 2 mio. EUR til finansiering af den kontrol, der er fastsat ved forordningen, og Kommissionen skønner, at det er hensigtsmæssigt at komplettere anmærkningen. Der gøres opmærksom på, at de opførte 2 mio. EUR ikke medfører en overskridelse af rammebeløbet på 20,4 mio. EUR, som budgetmyndigheden har afsat til opfølgning, revision, kontrol og evaluering af programmet.

4.1. Ændring af kontoplan og af anmærkning

Artikel B1-1044 og B1-1054:

- Ny titel: "Producentstøtte - hørfrø (undtagen frø af spindhør)"

- Andet stykke i anmærkningen udgår.

Artikel B1-319:

- Tilføjelse af anmærkning ved artiklens slutning: "Bevillingerne under denne artikel skal finansiere gennemførelsen af kontrollen med programmet for levering af landbrugsprodukter til Den Russiske Føderation. Artikel 4, stk. 1, fjerde led, i Rådets forordning (EF) nr. 2802/98 indeholder bestemmelser om kontrollen. Kontrollen afsluttes inden udgangen af regnskabsåret 2001".

4.2. Sletning af budgetposter

- Artikel B1-1401 - Støtte - forarbejdning af lange hørfibre

- Artikel B1-1403 - Støtte - forarbejdning af korte hørfibre og hamp

UDGIFTSOMRÅDE 4 - FORANSTALTNINGER UDADTIL

4.3. Internationale fiskeriaftaler

Kommissionen foreslår at ændre det foreløbige budgetforslag med følgende beløb:

Konto B7-8000: 191 253 000 EUR i forpligtelsesbevillinger (sammenlignet med 149 000 000 EUR i det foreløbige budgetforslag) og 197 853 000 EUR i betalingsbevil linger (sammenlignet med 155 600 000 i FBF) til igangværende aftaler.

Kapitel B0-40 (formålsbestemte reserver): 78 382 000 EUR i forpligtelsesbevillinger (sammenlignet med 123 300 000 i FBF) og 73 766 000 i betalingsbevillinger (sammen lignet med 116 700 000 EUR i FBF).

Den samlede nettovirkning er således en reduktion på næsten 2,7 mio. EUR i forpligtelsesbevillinger og 681 000 EUR i betalingsbevillinger sammenlignet med det foreløbige budgetforslag. I forhold til det foreløbige budgetforslag for 2000 er der også tale om en nettostigning på omkring 4 mio. EUR sammenlignet med de skøn, der blev foretaget dengang.

De vigtigste årsager til de foreslåede ændringer i bevillingstildelingen er følgende:

a) Efter afslutningen af forhandlingerne med Grønland og den foreløbige godkendelse af den fjerde finansprotokol foreslår Kommissionen, at der på konto B7-8000 opføres lidt højere beløb for Grønland end tidligere fastsat. Det samme gælder for Côte d'Ivoire, hvor bevillingerne for 2000 også er blevet forhøjet en smule. På den anden side er bevillingerne formindsket lidt for så vidt angår aftalen med Angola.

b) Et mindre beløb, der var fastsat for Ækvatorialguinea, flyttes fra konto B7-8000 til kapitel B0-40, fordi aftalen kun er blevet forlænget med et år i stedet for en oprindeligt forventet længere periode. Denne aftalen skal således genforhandles i 2001.

c) På grund af den usikkerhed, der er opstået i forbindelse med forhandlingerne om nye aftaler med lande som Argentina, Mozambique og Rusland eller i det sydlige Stillehav, foreslås kapitel B0-40, formålsbestemte reserver, reduceret med omkring 7 mio. EUR i forpligtelsesbevillinger og 4,9 mio. EUR i betalingsbevillinger.

d) Med hensyn til aftalen med Marokko foreslår Kommissionen, at de bevillinger, der er øremærket til aftalen med Marokko, opretholdes på konto B7-8000, da man fortsat kan forvente, at der vil foreligge en aftale i begyndelsen af 2001. Kommissionen har for nylig haft kontakter på højt niveau med den marokkanske konge og den marokkanske premierminister, der ser ud til at være resulteret i et gennembrud. De tekniske genforhandlinger vil snart blive genoptaget.

I overensstemmelse med bestemmelserne i den interinstitutionelle aftale forventer Kommissionen, at den i november kan forelægge budgetmyndigheden en opdatering af udsigterne for at forhandle eller genforhandle aftalerne til støtte for de beløb, der er anført i ændringsskrivelsen.

III. INDTÆGTER

Forventet saldo for regnskabsåret 2000

Artikel 32, første stykke, i finansforordningen af 21. december 19997 (EFT L 356 af 31.12.1977 og efterfølgende ændringer) fastsætter, at hvert regnskabsårs saldo opføres på budgettet for det følgende regnskabsår som indtægt eller udgift, alt efter om der er tale om overskud eller underskud.

Andet stykke i samme artikel præciserer, at overslagene over disse indtægter eller udgifter opføres på budgettet under budgetbehandlingen og i givet fald under anvendelse af proceduren med ændringsskrivelse, som forelægges i overensstemmelse med forordningens artikel 14.

Kommissionen finder, at der kan opføres en samlet skønnet saldo på 900 mio. EUR som indtægt på det foreløbige budgetforslag for regnskabsåret 2001, først og fremmest som resultat af stigningen i indkasseringen af de traditionelle egne indtægter i årets løb og dernæst som følge af et foreløbigt skøn over den samlede virkning af justeringerne af moms- og BNI-beregningsgrundlagene som føgle af de ændringer, som medlemsstaterne har indberettet, og som skal fremgå af Kommissionens konto inden den 1.12.2000.

Beløbet opføres under artikel 300 "Disponibelt overskud fra det foregående regnskabsår" som et foreløbigt beløb.

Efter afslutningen af regnskaberne for regnskabsåret 2000 opføres forskellen i forhold til disse overslag i budgettet for 2001 ved et tillægs- og/eller ændringsbudget i overensstemmelse med tredje stykke i artikel 32 i nævnte forordning.

>TABLE POSITION>

OVERSIGT OVER INDTÆGTER

AFSNIT 3

DISPONIBLE OVERSKUD

KAPITEL 30 DISPONIBELT OVERSKUD FRA DET FOREGÅENDE REGNSKABSÅR

300 Disponibelt overskud fra det foregående regnskabsår

>TABLE POSITION>

Anmærkningerne er uændrede

OVERSIGT OVER UDGIFTER

SEKTION III - KOMMISSIONEN

Ændring af kontoplanen og anmærkningerne

Artikel B1-1044 og B1-1054:

- Ny titel: "Producentstøtte - hørfrø (undtagen frø af spindhør)"

- Andet stykke i anmærkningen udgår.

Artikel B1-319:

- Tilføjelse af anmærkning ved artiklens slutning: "Bevillingerne under denne artikel skal finansiere gennemførelsen af kontrollen med programmet for levering af landbrugsprodukter til Den Russiske Føderation. Artikel 4, stk. 1, fjerde led, i Rådets forordning (EF) nr. 2802/98 indeholder bestemmelser om kontrollen. Kontrollen afsluttes inden udgangen af regnskabsåret 2001".

Sletning af budgetposter

- Artikel B1-1401 - Støtte - forarbejdning af lange hørfibre

- Artikel B1-1403 - Støtte - forarbejdning af korte hørfibre og hamp.